**OSNOVNA ŠKOLA TAR – VABRIGA**

**OBRAZLOŽENJE OPĆEG DIJELA IZVJEŠTAJA O IZVRŠENJU FINANCIJSKOG PLANA ZA RAZDOBLJE 01.01.- 30.06.2023. GODINE**

Sukladno članku 30. novog Pravilnika o polugodišnjem i godišnjem izvještaju o izvršenju proračuna i financijskog plana ( NN 85/2023) proračunski korisnici dužni su uz izvještaj izraditi i dostaviti obrazloženje općeg dijela izvještaja o izvršenju financijskog plana.

U ovom obrazloženju daje se slika izvršenja financijskog plana za razdoblje kroz obrazloženje ostvarenja prihoda i rashoda, prenesenog manjka, odnosno viška iz prethodne godine i viška odnosno manjka za prijenos u slijedeće razdoblje; obrazloženje Računa financiranja i obrazloženje o stanju novčanih sredstava na početku i na kraju izvještajnog razdoblja.

**PRIHODI I RASHODI**

U šestomjesečnom razdoblju u 2023. godini ostvareni su prihodi poslovanja u iznosu od 614.217,41 eura, rashodi poslovanja u iznosu od 606.448,87 eura i rashodi za nabavku nefinancijske materijalne imovine 11.090,50 eura u ukupnom iznosu 617.539,37. Indeks izvršenja prihoda u odnosu na tekući plan iznosi 51,17%. Ukupni ostvareni rashodi iznose 57,95% u odnosu na tekući plan.

**OBRAZLOŽENJE PRENESENOG VIŠKA/MANJKA**

Manjak tekućeg razdoblja iznosi 3.321,96 eura. Preneseni ukupni manjak poslovanja iz 2022. godine iznosio je 9.456,47eura. Uplate u 2023. godini za školsku marendu i produženi boravak za prethodno razdoblje, knjižene su kao prihod tekuće godine, te još uvijek postoji manjak za troškove školske sheme za koji će sredstva biti plaćena do kraja godine.

U izvještaj za razdoblje od 01.01. do 30.06. 2023. godine uneseni su svi računi koji su zaprimljeni do dana predaje izvještaja. Za neke kontinuirane rashode sredstva su primljena početkom srpnja. Isto tako, postoje potraživanja prema MZO za troškove prehrane i prema Istarskoj županiji za nabavu konvekcijske peći. Škola je u fazi prikupljanja donacija za odlazak učenica na svjetsko prvenstvo u Brazil i dio manjka odnosi se i na taj trošak.

**OBRAZLOŽENJE RAČUNA FINANCIRANJA**

**Pomoći iz inozemstva i od subjekata unutar općeg proračuna (Skupina 63)** su u razdoblju od 01.01. do 30.06.2023. godine ostvareni u iznosu od 511.458,98 eura. Izvor financiranja su sredstva Europske unije (51) za projekt MOZAIK 5, Ministarstva i državne ustanove za proračunske korisnike ( izvor 52) i Gradovi i Općine za proračunske korisnike ( izvor 55), ostale institucije za proračunske korisnike ( izvor 58).

**Prihodi za posebne namjene ( skupina 65** -izvor financiranja 47)odnose se na prihode sufinancirane od strane roditelja i oni su ostvareni u iznosu od 29.847,95 eura, odnosno 57,97% planiranih prihoda u 2023. godini.

**Prihodi od prodaje proizvoda i robe te pruženih usluga i prihodi od donacija ( skupina 66 )** odnose se na vlastite prihode od najma školskog prostora ( izvod 32), te prihode od donacija ( izvori 62 i 63) te ostalih institucija za proračunske korisnike. Izvršenje prihoda iz skupine 66 iznosi 34,04 %. Škola je još uvijek u fazi prikupljanja donacija za odlazak učenica na Svjetsko prvenstvo u plesu.

**Prihodi iz proračuna (Skupina 67)** Odnose se na Opće prihode i primitke (izvor 11), i na decentralizirana sredstva ( izvor 48). Ostvareni prihodi iz proračuna iznose 65.870,38 eura, odnosno 52,24 % planiranih prihoda u 2023. godini.

**OBRAZLOŽENJE O STANJU NOVČANIH SREDSTAVA NA POČETKU I NA KRAJU IZVJEŠTAJNOG RAZDOBLJA**

Na dan 01.01. 2023. godine stanje novčanih sredstava iznosilo je 185,08 eura, dok je na dan 30.06.2023. godine stanje iznosilo 13.352,94 eura. Računi se plaćaju prema dospjelosti. Za određene rashode primljena su sredstva, međutim do kraja izvještajnog razdoblja račun nije bio podmiren.